གསོད་ལ་ཐག་ཆོད་ཡིན་ནོ།།ཞེས་སྨྲས་ང་རྒྱལ་དྲག་པོས།།གདོང་པ་དམར་བ་སྲིན་པོ།།སྐད་སྒྲ་དྲག་པ་འབྲུག་སྒྲ།།ཤུགས་དྲག་ཆེ་བ་རྦབ་རྡོ།།ལྟ་བུར་བྱས་ཏེ་མཚམས་ཀྱི།།སྒོ་སྟོད་རྣོ་དབལ་སྟ་གྲིས།།བཤགས་པ་ཤ་ཆེན་བཏུབས་འདྲ།།སྒོ་སྨད་རྡོག་རྡོའི་ཤུགས་ཀྱིས།།བཅག་པ་རུས་པ་བརྫོག་འདྲ།།བྱས་ཏེ་མཚམས་ཁང་ནང་དུ།།སྤྱང་ཀི་ལྷས་རྭར་ཤོར་ལྟར།།ངར་ཏེ་ཕྱིན་པའི་མོད་ལ།།ཉམས་ཆུང་གཙང་མཆོག་བུ་ཁྲིད།ཁྲ་ཡིས་བྱིའུ་བཟུང་འདྲ།།སྟག་གིས་རི་དྭགས་འཛིན་འདྲ།།བྱས་ཏེ་སྐྲ་ནས་བཟུང་ཞིང༌།ཁ་སྦུག་ས་རུབ་སྙམ་པ།།ཐེངས་གཅིག་བརྡབ་པའི་ཐོག་ལ།གན་ཀྱལ་ནམ་ལངས་སྙམ་པ།།ཐེངས་གཅིག་བརྡབས་པའི་རྗེས་ལ།།རྡོག་རྒྱག་ཐོ་བ་གཞུ་གཞུ།ཁུ་ཚུར་རྡོ་ཆར་བབས་བབས།།མིག་ལོག་གློག་དམར་འཁྱུག་འཁྱུག།ཚིག་ངན་བཙོག་ཆུ་བཤོ་བཤོ།།བྱས་པས་བུ་ཁྲིད་མིག་ལ།།སྐར་མདའ་བརྒྱ་ཕྲག་འཁྱུག་འདྲ།ཁབ་ཆེན་བརྒྱ་ཕྲག་བཙུགས་འདྲ།།བྱུང་ནས་དྲན་མེད་བརྒྱལ་ལོ།།དེ་མུར་གོས་རྒྱན་ཡོད་ཚད།།བཤུས་ཀྱང་གསེར་གྱི་སོར་གདུབ།།ཤ་ལ་སྦྱར་བ་བཞིན་དུ།།གནས་པས་ཐབས་ཤེས་མ་བྱུང༌།དེ་ནས་སྙིང་རྗེ་མེད་པར།།རལ་གྲིའི་འཁོར་ལོ་སད་ཀྱིས།།སྐེ་ཡི་ལྗོན་ཤིང་མེ་ཏོག།བཅད་དེ་མགོ་བོ་མལ་དུ།།བཞག་ཅིང་ལུས་པོ་འཁྱེར་ཏེ།།འབྲོང་རྩེའི་ཟམ་འོག་བསྐྱུར་རོ།།ཉ་མོ་གཤོག་སྒྲོ་ལྡན་ཡང༌།།དགུང་ལ་འཕུར་དུ་མི་རུང༌།།རང་འཚམས་ཆུ་ལ་མ་བཞག།སྐམ་ལ་འཆི་རྐྱེན་འདི་རེད།།དེས་ཀྱང་སྙིང་ཁ་མ་ཚིམ།།ཁོང་ཁྲོ་དྲག་པོའི་དབང་གིས།།ལྕམ་ཆུང་མལ་སར་ལུས་ཐོག།སྙན་རྒྱན་རིན་ཆེན་ཕ་ལམ།།གར་བཞག་བསམས་ཀྱང་མ་དྲན།།གར་ཡོད་བཙལ་ཀྱང་མ་བརྙེད།།འཇའ་ཚོན་བཞིན་དུ་ཡལ་ལོ།།།།